Ordas

Ordas () – upė šiaurės vakarų Australijoje, Vakarų Australijos valstijoje, Kimberlio regione. Ilgis 650 km, baseino plotas apytikriai 55 100 km².Fact Sheet: Ord River, Department of Primary Industries and Regional Development, Government of Western Australia. Nuoroda tikrinta 2022-02-17.

Prasideda Alberto Edvardo kalnagūbryje, aukštupyje teka tarpekliais į rytus, vidurupyje – savanomis ir miškais į šiaurę, žemupyje – aliuvinėmis lygumomis į šiaurės vakarus. Įteka į Kembridžo įlanką (Juozapo Bonaparto įlankos dalis), sudaro deltą. Žemo debito sąlygomis žemupį veikia jūros potvyniai (iki 8 m), į upę plūsta sūrus jūros vanduo. Prie Kananaros Ordas dvejose vietose patvenktas, įrengtos drėkinimo sistemos. Prieš užtvankų įrengimą drėgnuoju sezonu patirdavo niokojančių potvynių, sausuoju – beveik išdžiūdavo. Svarbiausi intakai: Denamas, Sterlingas, Pantonas, Vilsonas, Lanko upė, Nikolsonas ir Elvairas.Ord River, Encyclopaedia Britannica. Nuoroda tikrinta 2022-02-17. Dalis aukštupio teka Pasaulio paveldo sąraše esančio Purnululu nacionalinio parko pakraščiu.

Upę 1879 m. atrado australų tyrinėtojas Aleksandras Forestas (Alexander Forrest). Pavadinta tuometinio Vakarų Australijos gubernatoriaus Hario Ordo (Harry Ord) garbei.

 Drėkinimo projektas 
1945 m. nuspręsta, kad, patvenkus Ordą, upės apylinkėse įmanoma sukurti didelių žemės ūkiui tinkamų drėkinamų plotų. 1963 m. baigta statyti upės pirmoji užtvanka – sudarytas Kananaros tvenkinys,Ord River Diversion Dam, Engineering Heritage WA, 2013-07-20. Nuoroda tikrinta 2022-02-17. netoliese pastatytas Kananaros miestas. 1970–1972 m. apie 40 km piečiau Kananaros pastatyta didesnė užtvanka – sukurtas dirbtinis Argailo ežeras – didžiausias Australijos žemyne gėlo vandens telkinys.Ord River Irrigation Scheme, Kimberley Development Commission. Archyvuota 2007-05-09. Nuoroda tikrinta 2022-02-17. Pirmoji auginta kultūra – vilnamedžiai – dėl kenkėjų antplūdžio pasirodė nerentabili; bandyta auginti kitas, bet taip pat nesėkmingai. XX a. devintajame dešimtmetyje žemės ūkiui naudota tik nedidelė teritorija, ir daug lėšų pareikalavęs projektas vertintas kritiškai. 1995–2007 m. augintos cukranendrės, veikė cukraus fabrikas.Sugarcane in the Ord River Irrigation Area , Department of Primary Industries and Regional Development, Government of Western Australia, 2016-11-30. Nuoroda tikrinta 2022-02-17. 1996 m. įrengta 30 MW galingumo hidroelektrinė.Hydro-Power, Lake Argyle. Nuoroda tikrinta 2022-02-17. XXI a. pradžioje drėkinama teritorija apėmė 140 km², nuo 2012 m. plotai palaipsniui didinami.Ord River development and irrigated agriculture, Western Australia, Department of Primary Industries and Regional Development, Government of Western Australia, 2021-10-10. Nuoroda tikrinta 2022-02-17. Auginami daugiausia santalai, atogrąžų vaisiai ir daržovės.

 Šaltiniai 

Kategorija:Australijos upės
Kategorija:Vakarų Australija